정조 9년
乙巳六月初九日卯時。上御誠正閣。大臣備局堂上。引見入侍時。左議政洪樂性。知中樞府事具善復。行吏曹判書李命植。漢城判尹鄭昌聖。行副司直徐有隣。禮曹判書金履素。行副司直徐有寧鄭好仁。知敦寧鄭民始。行副司直李在簡李柱國。兵曹判書趙時俊。咸春君李昌運。行副司直徐有大。吏曹參判沈豐之。行副司直李文源。副應敎趙弘鎭。行左承旨李秉模。假注書李敬五。事變假注書李宗烈。記注官金健修。記事官金鳳顯。以次進伏訖。樂性進前曰。霖雨初霽。蒸熱乍退。日間聖體。若何。上曰。一樣矣。樂性曰。王大妃殿氣候。何如。上曰。一樣矣。樂性曰。惠慶宮氣候。何如。上曰。一樣矣。樂性曰。彌日潦雨。頗以爲慮。卽見各道雨澤狀啓。各穀茁茂。可占豐年。民事誠多幸矣。上曰。來頭尙遠。雖未可預知。而以目今所見。實有豐登之漸。此後雨暘之適中。是予之望也。樂性曰。俄聞戶判事。誠萬萬駭然矣。上曰。不先廟謨。而先提戶判事。有若開卷第一義者然。如是之故。徒傷朝體。反增其習。且須置之。而今日疏擧。又何故云耶。樂性曰。頃承越捧之命。似緣惶蹙而然矣。秉模曰。疏辭中。以不參日前次對。屢蒙嚴敎。萬萬惶悚爲辭矣。上曰。職非大僚。而焉敢以越捧之故。輒欲疏擧乎。此無非放恣無忌之致。勢將以不治治之。不陷罪辟則幸矣。自陷罪辟則罪之。而第欲見末稍之如何矣。又敎曰。戶曹下隷之棍治。俄令待下敎擧行矣。卽聞檢杖聲。出於兵曹。兼春秋。出問其委折。可也。健修。承命出問。還奏曰。方宣布下敎云矣。秉模曰。大司諫則違牌。大司憲則牌去來姑未及。兩司無進參之員矣。上命諸臣稟事。樂性曰。卽見洪忠水使趙心泰狀啓。則備陳行本營三條變通之策。仍請令廟堂。稟旨分付矣。其一。本營。設始之初。減布水軍二百名充定營下。二百名則散在各邑矣。伊後各邑。頉報巡營。盡移本營。營底民居。近漸大縮。父子兄弟。無或倖免。一城嗷嗷。將有渙散之慮。各邑有水軍處。以此二百名。分排移定後。只許納布。以爲自城底給價雇立事也。其一。創設行營之後。歲入不足。本營代錢之逐朔移劃者。殆近半千。至如下屬之來往。項背相望。其所爲弊。已至難支之境。且安興一鎭。處在險嶼。作爲要害。勢將致力於舟師。而汊港不廣。本營戰盤。不得移泊。舟師邑鎭。相距稍遠。虛擁舟師之營號。而脫有緩急。無以措手。本營則旣在諸邑之中。道路惟均。發號招聚之方。絶勝行營。以此較彼。輕重皎然。帥臣則往鎭本營。一如前日。虞候則替住行營。似合便宜事也。其一。行營水陸。元無一烽者。極爲疎虞。今於城內。設置南北兩烽。而至於南洋間烽。海路遼闊。無以直報。更設兩烽於近城島中。以爲接續候望之道。而四處新烽。一將一卒合爲八名。一年料下。當爲三十八石零。以該營所在餉米。磨鍊上下事也。水軍移定事。二百名水軍之充定於城內。實有乖於損戶保障之道。癸巳變通。大是失着。帥臣論列。不無所據。城內民情。亦涉可矜。而近來良丁之苟艱。軍額之難充。無邑不然。則移此之瘼。添彼之弊。有非朝家一視之政。分定各邑一款。今難輕議。置之。水使之出鎭安興。蓋出控禦之意。而戰艦旣不移泊。形便不及本營。則宜有更商之擧。而給代之折半移送。本營之校卒。全失生理。下屬之陸續來往兩處之。主客俱被困瘁。種種爲弊。可推而知。帥臣所論。誠有意見。而臣於此事。又有一番陳達者。向來安興境稅船護送之全屬水使。雖緣擇人矯弊之意。而閫任體貌。旣與僉使有異。且爲泰安數遞之弊。而移之水營。則水使數遞之弊。比之守令。尤所當恤。第念本營虞候。曾任元山之點檢。亦有下屬之慣熟者。今若以虞候。來住行營。專管護送之任。一如當初僉使擧行之例。則官名雖殊。利運則一般。水使數遞之弊。亦可無慮。至於安興城操。水使。自當依前設行。而雖値停操之時。赤可以巡到行營。按視軍籍。點閱戰器。則其在控禦之道。少無疎虞之慮矣。今此水使之議。又出於重關防袪弊瘼之意。以此以彼。合有變通。水使則依前長住本營。春秋城操及停操時。戰器點閱時。使之往來審視。虞候。替住行營。摠察安興之事。護送一款。亦依元山例擧行。而如是變通之後。虞候責任。比前稍重。視堂下兵虞候例。以三品人員。另擇差送。似合事宜。行營烽臺設置事。當初設始之時。不置一烽者。似涉疎虞。第念安興地形。逈臨海門。遠近島嶼。俱在眼底。雖不設烽。自可領略。古人之不置烽臺。必緣於此。到今新設之論。未知其穩當。軍丁之難辦。廩料之糜費。猶屬第二件事。今姑置之。何如。上曰。將臣之意。何如。訓鍊大將具善復曰。當初變通之時。臣亦參聞矣。近來詳聞事情。則本營土卒。不能支保。漸次渙散。當其風和。水使移住安興。則往來之弊。不一其端。大抵無戰船之帥臣。獨在安興。大違待變之法意。稅船護送。則一虞候足矣。水使依前仍留本營。使虞候移守安興。事極便當。水梱事。亦甚可矜。營底空虛。則將何所恃。庶有變通之道。則朝家宜乎軫念。至於間烽設置。猝難輕議。姑觀前頭處之。亦未晩也。置之。好矣。御營大將李柱國曰。水使之移住安興。少無所益。往來廚傳。反以爲害於列邑。雖以下屬言之。遠地立番。實有難支之弊。且戰船。旣在本營。則無戰船之水使。移住無義。今若革罷。則不無銷刻之嫌。虞候則移住安興。水使則依前在本營。似好矣。摠戎使李昌運曰。臣旣未經洪忠水閫。安興形便。亦不得經眼。故水使虞候之間。其移住便否。不敢臆對矣。禁衛大將徐有大曰。當初帥臣移住。蓋出重關防之義。苟有所益。列邑之廚傳。下屬之受弊。有不暇恤。而戰船旣繫於水營。則水使之移住。實有徒擁之歎。爲此而還設本鎭。則水營。本以殘閫。一自安興寄屬之後。略有所賴。更難變通矣。水使勿爲移住。虞候一依元山留防之例。使之留住安興。事甚便宜。至於烽臺加設。似難輕議。今姑置之。好矣。上曰。兵判亦陳所見。可也。兵曹判書趙時俊曰。水營形便。雖未及目見。而蓋聞戰船。則繫泊本營。水使則移住安興。其間水路。幾近三百里云。有違設舟師備不虞之意。今此虞候替住之論。不無意見矣。上曰。曾經錦伯有司堂上。各陳所見。可也。行吏曹判書李命植曰。水營移住之初。臣以湖西藩任待罪。故變通之實。得聞之矣。當初江華設統禦營之後。以安興爲猗角之勢。罷僉使而屬水使。水使之兼守城將。甚乖格例。而非移住則不可兼守城將。故不得不然。而若而弊端。雖曰有之。不如依節目往來之爲當矣。行副司直徐有隣曰。蓋此城戶之困瘁。專由簽丁之滋多。而二百軍額。移送無處。恐不可輕議。地利不如人和。保障要道。水使移住行營之後。本營軍校。便失半年給代。民戶日就減縮。卽此一事。合有商量。不獨戰艦之各置。形便之反遜而已。安興之復置僉使。果有銷刻之嫌。水使則依前留住本營。虞候另擇下送。替住水營。兼察護送。誠甚得當。烽臺事。古人之或設或不設。自有意見。今不必更議設置矣。知敦寧鄭民始曰。臣則旣未詳形便。又未見狀本。不敢臆對矣。吏曹參判沈豐之曰。臣於今年春巡。歷審行本營形便矣。行營則無戰船。而水使之移住。已無意義。且自移住以後。本營受弊。不一其端。槪不但往來頻數。驛路偏苦。奔走絡續。營屬難支而已。方其空營之時。則主管無人。城堞軍器。亦無以隨卽修葺。臣欲以此一番狀聞。仰請變通而未及矣。今此水使之陳聞。臣曾與議。虞候則替住行營。水使則依舊例仍住本營。似爲得宜。至於烽臺。事係創設。恐難輕議。而營底軍丁之弊。則誠如水使所陳。以此之故。本營土卒。漸就渙散。目今良丁。雖甚難得。其在重關防軫弊瘼之道。似不可不酌量分排於各邑。以爲矯捄之方矣。上曰。軍丁事。以今閑丁日縮之時。二百軍額。移送於何處。然朝家旣聞之後。使營底土卒。依舊荷擔。甚非所以一視之意。更令道帥臣。詳究矯弊之方。具意見狀聞後稟處。虞候替住行營事。與當初節目稍異。而營邑之弊。旣如此。卿等之見。又如此。銷刻之嫌。有不足顧。依卿所奏施行。烽臺事。依爲之。出擧條上曰。戶判入來與否。斯速知入。健修承命出問。以戶判待罪闕外。方欲呈疏之意。仰達。上曰。此非煩稟之事。在院承旨。爲誰而擧行如此乎。戶曹判書趙㻐。追入進伏。上曰。卿之處義。實不可曉。分義道理。何敢如是乎。俄以不治治之之意。已有所云云。而若以越捧之故。引義不出。則朝廷將無越捧之法乎。今欲處分。則適中其願。故姑爲置之。眞所謂難化之民。從今以往。任其行止之外。無他道。此是卿氣質之病。繼自今改之爲宜矣。㻐曰。臣之情勢之迫隘。聖上業已洞燭。豈敢以越捧引義乎。上曰。何敢分疏乎。方以洪忠水使狀啓事。有所詢問。第陳所見。可也。㻐曰。臣今始登筵。未詳本事。故不敢仰對矣。上曰。然則就座。可也。上曰。刑判進前。魯鎭進伏。上曰。殺獄文案。着實留意。善爲回啓。可也。命植曰。近來蔭官。甄復路阻。各司中。兵批末仕武科壯元及中庶之在職者。至於二十四五人之多。若當中庶不得備擬之窠。排望乏人。至於四五品窠。則無以充差。外方初除處外。亦爲同然。事甚難處。而向日桂坊通擬事。雖承傳敎。今當大政之月。格例自別。有難任自擧行。桂坊官。雖非吏批所出。若於吏批窠。通融參用。兵批亦必以吏批實職中人。擬差桂坊。則可爲目下矯捄之道。故敢達。上曰。依爲之。出擧條命植曰。日前次對。大臣以臺疏覆啓。有虛司果四人收用後。甄復一人事。仰達蒙允矣。勿論虛司果與甄復。目今參上。窠闕絶少。當前大政。亦有虛司果多出之慮。誠爲可悶。而承文參下餘在之人。其數無多。每當別檢排擬之際。輒患苟簡。而別檢與令俱非舊大典所載。而旣是隨時通變之窠。今若以別檢作缺者。除出幾窠。換作令窠。則似有稍裕之益。而事係官方。下詢大臣處之。何如。上曰。大臣之意。何如。左議政洪樂性曰。吏判所奏。實出於隨時通變之意。而官制增減。毋論大小。事係重大。恐難續續變通矣。上曰。隨時增減。不害爲通變之政。然再昨年收議後處分。未能記得。吏判。退考其時草記。更爲論理草記。可也。出擧條上曰。白徒初仕。事甚無義。予意則以參奉守奉官。陞作參上窠。未爲不可矣。命植曰。聖敎至當。而士族之至老未小成者。數亦夥然。今若如是。則恐有別般難處之端矣。上曰。卿言甚周便。周便則無可爲之事。然此則猝難通變矣。善復曰。臣以永祐園補土事。更承下敎。後當出去矣。上曰。果何處云乎。善復曰。來龍云而今番雨後。安樂峴亦有補缺處矣。上曰。何日當出往乎。善復曰。明當往審役處。而具聖元鄭道弘兩人頗解堪輿。又將率往矣。有大曰。安樂峴役處。臣亦當出往矣。上曰。具鄭兩人。使禁將召入。可也。有大。承命出。與具聖元偕入進伏曰。鄭道弘。則適出外云矣。上曰。園所有頉處地形。詳細奏達。可也。聖元曰。此爲主脈入首處。而甚緊重。大體因水道之不順。致有此頉。今當補土時。順其水道。恐不可已矣。上曰。自園所。相距幾何。聖元曰。爲後三節矣。上曰。坐向汝知之乎。聖元曰。臣雖未敢近前詳審。而似當爲甲坐庚向矣。上曰。汝進見役處後。更爲待令。可也。此人地處。何如。善復曰。聞是士子。爲科業云矣。上命書榻敎曰。永祐園補土時。士人具聖元。畢役間令該曹口傳付軍職冠帶常仕。有隣曰。前戶判鄭一祥。支勑正例。要臣一經御覽。而臣有母病。久未登筵。今始待令矣。上曰。戶曹郞廳入侍。宗烈。承命出。與戶曹正郞具膺。持支勑正例進伏。上覽訖。敎曰。前箕伯所見。何如。民始曰。鋪陳屛帳飮食等節。京畿兩西。各自不齊。或以爲關西定例。他道援以爲例云。而臣則獨以爲不然。道道邑邑。豐薄不同。萬無一齊之理。雖以物力酌定事言之。物價在在各異。恐無通行之望。至於飮食之節。西路則自有詳定之例。屛帳鋪陳。則自不無差等之時。臣意則各其道。酌量分定。似好矣。上曰。各自定例。亦似無妨。然姑不時急。更爲商諒。從後稟處。可也。上謂樂性曰。原任大臣之引義。果何故也。殿最有命。而尙不擧行。徐判府事。亦不入於監煎矣。樂性曰。或因身病之沈劇。且緣情勢之迫隘。俱不得擧行云矣。上曰。卿之殿最。何當開坐乎。樂性曰。臣之處義。尤極惶悶矣。上曰。過矣。過矣。筵退後。卿須傳此筵敎於諸大臣。好矣。樂性曰。謹當依聖敎往傳矣。上曰。戶判事。思益駭然。人之秉心。貴在尙直。而前後擧措。太甚逕庭。俄者不治治之之敎。良以此也。戶隷科治事。皆是戶判之罪。姑爲分揀放送事。分付。可也。仍命次對先退。又命監印堂郞進前。鄭昌聖李家煥。承命進伏。上曰。印役今幾始矣。自今日。可以割付乎。昌聖曰。今當正書矣。上曰。卿往會校書館使役。好矣。昌聖曰。今將赴貶坐矣。上曰。然則罷坐後仕進。今日先爲正書數行。明朝持入。可也。命書榻敎曰。呈辭判義禁許遞。政官牌招開政。命退。諸臣以次退出。